## Zakon o izmjenama i dopunama Zakona o posebnom porezu na pivo

### NN 139/1997 (23.12.1997.), Zakon o izmjenama i dopunama Zakona o posebnom porezu na pivo

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POSEBNOM POREZU NA PIVO**

Proglašavam Zakon o izmjenama i dopunama Zakona o posebnom porezu na
pivo, koji je donio Zastupnički dom Sabora Republike Hrvatske na sjednici
12. prosinca 1997.

Broj: 081-97-2084/1
Zagreb, 18. prosinca 1997.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O POSEBNOM POREZU NA PIVO**

Članak 1.

U Zakonu o posebnom porezu na pivo ("Narodne novine", br. 51/94.) u
članku 1. stavci 2. i 3. brišu se.

Članak 2.

U članku 3. stavak 2. mijenja se i glasi:

"(2) Pivom se smatra pjenušavo osvježavajuće piće dobiveno od vode,
ječmenog slada, kvasca, neslađenih žitarica i hmelja, bez obzira na koncentraciju
ekstrakta u sladovini ili koncentraciju alkohola u pivu."

Dodaju se stavci 3. i 4. koji glase:

"(3) Pivom iz stavka 2. ovoga članka smatra se i bezalkoholno pivo koje
sadrži ispod 0,5% (vol/vol) alkohola.

(4) Koncentrirano pivo koje se razrjeđuje s posebno pripremljenom vodom
prije otakanja u ambalažu i koje ima višu koncentraciju ekstrakta od naznačene
na etiketi piva otočenog u ambalažu, podliježe oporezivanju po ovom Zakonu."

Članak 3.

U članku 4. dodaju se stavci 8. i 9. koji glase:

"(8) Ako se pivo uvozi u svoje ime a za tuđi račun, tada je korisnik
uvoza obveznik posebnog poreza.

(9) Iznimno, od odredbi stavka 1. ovoga članka, ako proizvođači piva
nabavljaju ili uvoze koncentrirano pivo uz izjavu dobavljaču, odnosno carinarnici
da ga nabavljaju kao reprodukcijski materijal za proizvodnju piva, ne obračunava
se i ne plaća posebni porez. Ostale pravne i fizičke osobe koje nabavljaju,
odnosno uvoze koncentrirano pivo, a ne smatraju se proizvođačima u smislu
ovoga Zakona, obveznici su posebnog poreza pri nabavi, odnosno uvoza toga
proizvoda."

Članak 4.

U članku 5. dodaje se stavak 3. koji glasi:

"Ako se uvozi ili nabavlja koncentrirano pivo koje se razređuje s posebno
pripremljenom vodom, plaća se posebni porez na količinu piva koja se dobije
nakon razrjeđivanja prema priloženoj uputi."

Članak 5.

Članak 6. mijenja se i glasi:

"(1) Posebni porez plaća se:

1. u iznosu od 80,00 kuna po hektolitru proizvedenog domaćeg piva, odnosno
uvezenog piva,

2. u iznosu od 40,00 kuna po hektolitru proizvedenog domaćeg i uvezenog
bezalkoholnog piva (do 0,5% vol/vol)."

Članak 6.

U članku 7. stavku 2. iza riječi: "carinjenja" stavlja se točka, a preostali
dio rečenice briše se.

Članak 7.

U članku 8. stavku 2. iza riječi: "carinjenja" stavlja se točka, a preostali
dio rečenice briše se.

Članak 8.

Članak 10. mijenja se i glasi:

"(1) Pri nadzoru pravilnosti oporezivanja proizvedenih i isporučenih
količina piva kod poreznih obveznika iz članka 4. ovoga Zakona, djelatnici
Porezne uprave vršit će usporedbu proizvedenih količina hladne sladovine
i utrošenih sirovina s količinom isporučenog piva i zatečenog piva na zalihi.

(2) Razlika između mase hladne sladovine i proizvedenog piva čini tehnološki
gubitak koji ne podliježe plaćanju posebnog poreza. Tehnološki gubitak
izračunava se za obračunsko razdoblje poslovne godine, mora biti dokumentiran
a može iznositi:

1. do 14% u pivovarama proizvodnog kapaciteta do 3.000 hl/godišnje,

2. do 12% u pivovarama proizvodnog kapaciteta od 3.000 do 50.000 hl/godišnje,

3. do 9% u pivovarama proizvodnog kapaciteta više od 50.000 hl/godišnje.

(3) Na tehnološki gubitak iznad utvrđenog u stavku 2. ovoga članka,
porezni obveznik je obvezan obračunati i platiti posebni porez. Porez se
plaća u roku od 30 dana od dana kada je gubitak utvrđen u iznosu većem
od dopuštenog.

(4) Proizvođač je obvezan voditi evidencije o:

1. proizvedenim količinama vruće/hladne sladovine (dnevnik kuhanja i
prijama hladne sladovine u vrionicama podruma),

2. količini mladog piva na odležavanju (dnevnik prijama piva u ležni
podrum i isporuke dozrelog piva na filtraciju),

3. količini otočenog piva u ambalažu ili spremnike.

(5) Proizvode iz članka 3. ovoga Zakona, obveznici posebnog poreza kao
i sve druge pravne i fizičke osobe, ne smiju prodavati na mjestima koja
su određena kao tržnice i mjesta gdje se može prigodno trgovati, odnosno
na otvorenim mjestima na kojima ne postoji obveza evidentiranja gotovinskog
prometa preko naplatnih uređaja ili izdavanja računa u smislu Zakona o
porezu na dodanu vrijednost, osim u okviru pružanja ugostiteljskih usluga
i prodaju putem automata."

Članak 9.

Članak 11. mijenja se i glasi:

"Pivo mora odgovarati proizvođačkoj specifikaciji i deklaraciji otisnutoj
na etiketi te uvjetima propisanim Pravilnikom o temeljnim zahtjevima za
pivo i pivu sličnim proizvodima."

Članak 10.

U članku 13. brojka: "109/93" zamjenjuje se brojkama: "109/93., 95/94.,
25/95. - pročišćeni tekst, 52/95. i 106/96."

Dodaje se stavak 2. koji glasi:

"(2) Iznimno, od odredbi stavka 1. ovoga članka, u postupku naknadnog
obračuna posebnog poreza na pivo, carinarnica će postupiti u skladu s odredbama
Carinskog zakona koje propisuju postupak naknadnog obračuna carine i donošenja
rješenja o naplati i vraćanju carine koja nije bila obračunata ili je obračunata
u manjoj ili većoj svoti od propisane."

Članak 11.

U članku 15. stavku 1. iza točke 5. dodaju se točke 6., 7. i 8. koje
glase:

"6. pivo koje se isporučuje slobodnim zonama i slobodnim carinskim prodavaonicama,

7. pivo koje isporučuju slobodne carinske prodavaonice,

8. do 0,5% dokumentiranog skladišnog i transportnog kala, rastepa i
loma što nastaje u skladištu i prijevozu piva do distribucijskog centra
proizvođača."

Članak 12.

U članku 17. stavku 1. točki 1. riječi: "stavak 7." zamjenjuju se riječima:
"stavak 3.".

Točke 3., 6. i 9. brišu se.

Točka 4. mijenja se i glasi:

"4. ako prodaje na mjestima koja su određena kao tržnice gdje se može
prigodno trgovati, na otvorenim mjestima na kojima ne postoji obveza evidentiranja
gotovinskog prometa ili izdavanja računa (članak 10. stavak 5.)"

Dosadašnja točka 5. postaje točka 3., točka 7. postaje točka 5., točka
8. postaje točka 6. točka 10. postaje točka 7.

Članak 13.

Članak 18. briše se.

Članak 14.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi i izda pročišćeni tekst Zakona o posebnom porezu na
pivo.

Članak 15.

Ovaj Zakon stupa na snagu osmoga dana nakon objave u "Narodnim novinama",
a primjenjuje se od 1. siječnja 1998.

Klasa: 410-19/97-01/03
Zagreb, 12. prosinca 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkoga doma Sabora
**akademik Vlatko Pavletić,** v. r.

Zakon, NN 139/1997-1979